Komisijos direktyva 97/71/EB
1997 m. gruodžio 15 d.
iš dalies keičianti Tarybos direktyvų 86/362/EEB, 86/363/EEB ir 90/642/EEB dėl didžiausių pesticidų likučių koncentracijų atitinkamai grūduose, gyvūninės kilmės maisto produktuose ir tam tikruose augalinės kilmės produktuose, įskaitant vaisius ir daržoves, bei ant jų nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 97/41/EB [2], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [3] su paskutiniais pakeitimais, padarytais Direktyva 97/41/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [4] su paskutiniais pakeitimais, padarytais Direktyva 97/41/EB, ypač į jos 10 straipsnį,
kadangi didžiausiai pesticidų likučių koncentracijai nustatyti Direktyvų 86/362/EEB ir 86/363/EEB II priedas iš dalies buvo pakeistas Direktyvomis 93/57/EEB [5], 94/29/EB [6], 95/39/EB [7] ir 96/33/EB [8]; kadangi, jei didžiausiai koncentracijai nustatyti turimų duomenų nepakako, kai kurios pozicijos liko atviros ir suinteresuotosioms šalims buvo duota galimybė gauti trūkstamus duomenis laikantis nurodytų terminų; kadangi, jei didžiausios koncentracijos vertės nepatvirtinamos iki Direktyvų 86/362/EEB ir 86/363/EEB II priedo sąrašų, pridėtų pagal Direktyvas 93/57/EEB, 94/29/EB, 95/39/EB ir 96/33/EB, išnašose nurodytos dienos, taikoma atitinkama apatinė analizinio nustatymo riba;
kadangi pesticidų likučių sąrašų didžiausiai koncentracijai nustatyti Direktyvos 90/642/EEB II priedas iš dalies buvo pakeistas Direktyvomis 93/58/EEB [9], 94/30/EB [10], 95/38/EB [11] ir 96/32/EB [12]; kadangi, jei didžiausiai koncentracijai nustatyti turimų duomenų nepakako, kai kurios pozicijos liko atviros ir suinteresuotosioms šalims buvo duota galimybė gauti trūkstamus duomenis, laikantis nurodytų terminų; kadangi, jei didžiausios koncentracijos vertės nepriimamos iki Direktyvos 90/642/EEB II priedo sąrašų, pridėtų pagal Direktyvas 93/58/EEB, 94/30/EB, 95/38/EB ir 96/32/EB išnašose nurodytos dienos, taikoma atitinkama analizinio nustatymo apatinė riba;
kadangi valstybės narės gali nustatyti nacionalines didžiausios likučių koncentracijos vertes, jei jos nenustatytos Direktyvose 86/362/EEB, 86/363/EEB ir 90/642/EEB; kadangi valstybės narės turėtų nustatyti tokias nacionalines koncentracijos vertes, kurios rodytų jų nacionalinius leidimus augalų apsaugos produktams, turintiems atitinkamos veikliosios medžiagos, ir kurios būtų pagrįstos pakankamu duomenų kiekiu, siekiant užtikrinti, kad vartotojai nebūtų veikiami nepriimtinos koncentracijos pesticidų likučiais;
kadangi valstybių narių nacionalinėms didžiausios likučių koncentracijos vertėms, kurių tikslas - uždrausti arba apriboti produktų, atsiradusių iš kitų valstybių narių, platinimą, taikoma taikinamoji procedūra, nustatyta Direktyvų 86/362/EEB ir 86/363/EEB 5a straipsnyje ir Direktyvos 90/642/EEB 5b straipsnyje, numatanti išimtinių nuostatų taikymą, įskaitant, jei įmanoma, laikinosios didžiausios likučio koncentracijos vertės nustatymą;
kadangi didžiausia likučių koncentracija grūduose ir augalinės kilmės produktuose rodo mažiausią tinkamai augalų apsaugai reikalingą pesticidų kiekį naudojant juos taip, kad likučio kiekis būtų kiek galima mažesnis ir toksikologiškai priimtinas, ypač atsižvelgiant į apskaičiuotą leistinąją paros dozę; kadangi didžiausia likučių koncentracija gyvūninės kilmės produktuose rodo pesticidais apdorotų grūdų ir augalinės kilmės produktų suvartojimą, likučių atsiradimo gyvūnuose ir gyvūninės kilmės produktuose priežastis ir, jei tinka, tiesioginius veterinarijos priemonių taikymo padarinius;
kadangi suinteresuotos šalys įsipareigojo gauti trūkstamus duomenis apie pesticidus, išvardytus Direktyvose 93/57/EEB ir 93/58/EEB; kadangi pateiktus duomenis tiria Komisija ir valstybių narių institucijos, siekdamos parengti reikiamą projektą, kuris iš dalies pakeistų Komisijos direktyvas; kadangi Direktyvų 93/57/EEB ir 93/58/EEB atvirų pozicijų užpildymo data turėtų būti pratęsta iki 1998 m. spalio 31 d., kad būtų galima užbaigti būtiną darbą ir konsultacijas;
kadangi visos rinkoje esančių augalų apsaugos produktų veikliosios medžiagos po dvejų metų nuo Direktyvos 91/414/EEB dėl augalų apsaugos produktų pateikimo į rinką [13] paskelbimo turi būti iš naujo apsvarstytos, pakartotinai įvertinant esamas veikliąsias medžiagas, kaip numatyta darbų programoje, sudarytoje minėtos direktyvos 8 straipsnio 2 dalyje; kadangi veikliųjų medžiagų ir iš jų pagamintų augalų apsaugos produktų tyrimo tarpsnis dar nesibaigė; kadangi laukiant, kad šie tyrimai ir jiems pasibaigus priimami sprendimai turės svarbių padarinių leidžiamiems naudojimo atvejams, taigi ir didžiausios likučių koncentracijos vertėms, kurios tiems pesticidams turėtų būti nustatytos; kadangi toms pozicijoms, kurios liko atviros, atitinkamų apatinių analizinio nustatymo ribų galutiniai taikymo terminai, nurodyti Direktyvose 94/29/EB, 94/30/EB, 96/32/EB ir 96/33/EB, turėtų būti pratęsti iki 2000 m. liepos 1 d., kaip numatyta Tarybos direktyvose 95/38/EB ir 95/39/EB, kad būtų galima atsižvelgti į atitinkamiems pesticidams išduodamų leidimų pakartotinio įvertinimo padarinius; kadangi, turėdama pakartotinio įvertinimo rezultatus, Komisija turėtų pakeisti tiems pesticidams nustatytas didžiausios likučių koncentracijos vertes, taip pat iki 2000 m. liepos 1 d. turėtų nustatyti arba pakeisti kai kurių pesticidų didžiausios likučių koncentracijos vertes, jei yra surinkta ir įvertinta reikalinga ir pakankama informacija bei atlikti tyrimai; kadangi darbo programa, apie kurią būtų pranešta suinteresuotoms šalims, nustatanti galutinius terminus, per kuriuos tokią informaciją ir tyrimus suinteresuotos šalys pateiktų Komisijai ir valstybėms narėms, turėtų būti sukurta ne vėliau kaip iki 1998 m. kovo 31 d.;
kadangi ši direktyva atitinka Augalų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 86/362/EEB II priede:
1. Pesticidų likučių, įrašytų pagal Direktyvą 93/57/EEB, a, b ir c sąrašo išnašų data "1998 m. sausio 1 d." turėtų būti pakeista "1998 m. spalio 31 d."
2. Pesticidų likučių, įrašytų pagal Direktyvą 94/29/EB, a, b ir c sąrašo išnašų data "1999 m. birželio 30 d." turėtų būti pakeista tekstu "ne vėliau kaip iki 2000 m. liepos 1 d."
3. Pesticidų likučių, įrašytų pagal Direktyvą 96/33/EB, a ir b sąrašo išnašų data "1999 m. balandžio 30 d." turėtų būti pakeista tekstu "ne vėliau kaip iki 2000 m. liepos 1 d."
2 straipsnis
Direktyvos 86/363/EEB II priede:
1. Pesticidų likučių, įrašytų pagal Direktyvą 93/57/EEB, a sąrašo išnašos data "1998 m. sausio 1 d." turėtų būti pakeista "1998 m. spalio 31 d."
2. Pesticidų likučių, įrašytų pagal Direktyvą 94/29/EB, a sąrašo išnašos data "1999 m. birželio 30 d." turėtų būti pakeista tekstu "ne vėliau kaip iki 2000 m. liepos 1 d."
3. Pesticidų likučių, įrašytų pagal Direktyvą 96/33/EB, a ir b sąrašo išnašų data "2000 m. balandžio 30 d." turėtų būti pakeista tekstu "ne vėliau kaip iki 2000 m. liepos 1 d."
3 straipsnis
Direktyvos 90/642/EEB II priede:
1. Pesticidų likučių, įrašytų pagal Direktyvą 93/58/EEB, a, b, c ir d sąrašo išnašų data "1998 m. sausio 1 d." turėtų būti pakeista "1998 m. spalio 31 d."
2. Pesticidų likučių, įrašytų pagal Direktyvą 94/30/EB, a, b ir c sąrašo išnašų data "1999 m. birželio 30 d." turėtų būti pakeista tekstu "ne vėliau kaip iki 2000 m. liepos 1 d."
3. Pesticidų likučių, įrašytų pagal Direktyvą 96/32/EB, a, b, c ir d sąrašo išnašų data "2000 m. balandžio 30 d." turėtų būti pakeista tekstu "ne vėliau kaip iki 2000 m. liepos 1 d."
4 straipsnis
Valstybės narės priima įstatymus ir kitus teisės aktus, kurie, įsigalioję ne vėliau kaip iki 1997 m. gruodžio 31 d., įgyvendina šią direktyvą.
5 straipsnis
Ši direktyva skirta valstybėms narėms.
Priimta Briuselyje, 1997 m. gruodžio 15 d.